Author: pilat
Last saved by: sulik
Company: UVSR

Predkladacia správa

Návrh zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a o zmene a doplnení niektorých zákonov sa predkladá v rámci legislatívnych návrhov súvisiacich s decentralizáciou verejnej správy. Podnetom je uznesenie vlády SR č. 370 zo 14. mája 2003, úloha B. 3, upravená uznesením vlády SR č. 566 z 2. júla 2003, úloha B. 1 v spojení s C. 1. Zároveň ide o iniciatívny materiál, ktorým sa umožňuje vstup verejnosti do prípravy, tvorby a prijímania všeobecne záväzných nariadení obcí a samosprávnych krajov a ktorý bol do medzirezortného pripomienkového konania predkladaný v rámci návrhu zákona o základných pravidlách legislatívneho procesu a o účasti fyzických a právnických osôb na príprave všeobecne záväzných právnych predpisov (tento návrh zákona sa predkladateľ rozhodol vláde nepredložiť).

V návrhu ďalšieho postupu decentralizácie verejnej správy, ktorý bol schválený uznesením vlády SR č. 142 vo februári 2003, sa ako jedno z opatrení v súvislosti s decentralizáciou verejnej správy navrhovala nová úprava kontroly v samospráve.

V Projekte decentralizácie verejnej správy, ktorý bol schválený vládou SR v máji 2003 uznesením č. 370, sa už konkrétne formulujú princípy, na ktorých by kontrola v samospráve mala fungovať. V súlade s existujúcimi pravidlami výkonu kontroly (INTOSAI) sa aj v slovenskej verejnej správe delí kontrola na vnútornú a vonkajšiu.

V súvislosti s vonkajšou kontrolou navrhuje Projekt posilniť postavenie Najvyššieho kontrolného úradu SR voči územnej samospráve, čo si vyžaduje zmenu Ústavy SR a následne, v intenciách tejto ústavnej zmeny, zmenu zákona č. 39/1993 Z. z. o Najvyššom kontrolnom úrade SR v znení neskorších predpisov.

V súvislosti s úpravou vnútornej kontroly, ktorá je dôležitým kontrolným nástrojom samotnej územnej samosprávy, sa pôvodne do Legislatívnej rady vlády Slovenskej republiky predkladal návrh zákona o kontrole v územnej samospráve. Pôvodný návrh zákona upravoval postavenie kontrolných orgánov územnej samosprávy, najmä hlavného kontrolóra, ako aj základné (procesné) pravidlá výkonu kontroly samotnej. Legislatívna rada vlády na svojom zasadnutí dňa 3. 12. 2003 však prerušila svoje rokovanie k tomuto bodu a odporučila predkladateľovi zahrnúť ustanovenia o kontrole v územnej samospráve do zákonov o obecnom zriadení a o samospráve vyšších územných celkov. Predkladateľ tento návrh akceptoval.   

Pokiaľ ide o ustanovenia súvisiace so vstupom verejnosti do legislatívneho procesu na úrovni územných samospráv, každý štát, ktorý je založený na rešpektovaní rovnosti jeho občanov a demokratických formách rozhodovania, musí umožniť čo najširšiu mieru účasti verejnosti na verejnom živote a zabezpečiť čo najtransparentnejší výkon verejnej moci. Zákonodárny proces je jeden z najdôležitejších spôsobov výkonu verejnej moci a preto musí byť ambíciou každej demokratickej vlády vytvoriť podmienky na to, aby tento proces mohol byť transparentne a efektívne ovplyvňovaný nielen nositeľmi moci, ale aj rôznymi lobistickými zoskupeniami, predstaviteľmi občianskej spoločnosti a vôbec verejnosťou ako takou. Predkladaný návrh, podobne ako to robia Legislatívne pravidlá vlády SR, umožňuje verejnosti ovplyvniť výslednú podobu príslušným zastupiteľstvom prijímaného všeobecne záväzného nariadenia a pre orgány územnej samosprávy stanovuje povinnosť zverejňovať návrhy všeobecne záväzných nariadení a reagovať na predkladané pripomienky.

Návrh zákona nebol prerokovaný v Rade hospodárskej a sociálnej dohody ani v inom poradnom orgáne vlády, návrh nebude mať dopad na štátny rozpočet ani na rozpočty vyšších územných celkov, odhad vplyvu na rozpočty obcí a miest nie je možné odhadnúť.

Návrh sa predkladá s rozporom so Združením miest a obcí, ktoré nesúhlasí s tým, aby sa plat hlavného kontrolóra stanovoval zákonom. Tento rozpor sa nepodarilo odstrániť ani na rozporovom konaní. Ostatné pripomienky označené ako zásadné predkladateľ akceptoval.